[{"text_idx": "#000002", "text": "Mae adroddiad newydd a gyhoeddwyd heddiw gan Gomisiynydd Pobl Hy\u0302n Cymru yn tynnu sylw at y ffyrdd y gallai pobl hy\u0302n yng Nghymru gael gwell cefnogaeth i hawlio Credyd Pensiwn a chynyddu eu hincwm."}, {"text_idx": "#000003", "text": "Mae\u2019r adroddiad yn cynnwys canfyddiadau Uwchgynhadledd Credyd Pensiwn ddiweddar y Comisiynydd \u2013 \u2018O\u2019r Trysorlys i Dreorci\u2019 \u2013 a gynhaliwyd ym mis Rhagfyr, a ddaeth ag unigolion a sefydliadau allweddol o bob rhan o Gymru, gan gynnwys Llywodraeth Cymru, yr Adran Gwaith a Phensiynau ac Age Cymru, i glywed yn uniongyrchol gan bobl hy\u0302n am eu profiadau, archwilio ffyrdd effeithiol o gynyddu nifer y bobl sy\u2019n hawlio Credyd Pensiwn yng Nghymru, cyfrannu syniadau ac addo camau gweithredu i helpu i gyrraedd mwy o bobl sy\u2019n colli allan ar hyn o bryd."}, {"text_idx": "#000004", "text": "Amcangyfrifir nad yw hyd at 80,000 o bobl hy\u0302n yng Nghymru yn cael y Credyd Pensiwn y mae ganddynt hawl iddo sy\u2019n rhoi hwb o \u00a365 yr wythnos i\u2019w hincwm, ar gyfartaled, ac yn datgloi amrywiaeth o hawliau eraill \u2013 fel gostyngiadau yn y dreth gyngor a chymorth gyda chostau tai, gofal deintyddol a gofal llygaid am ddim, a Thrwyddedau Teledu am ddim i bobl 75 oed a hy\u0302n."}, {"text_idx": "#000006", "text": "Mae\u2019r adroddiad hefyd yn cynnwys galw am weithredu gan Lywodraeth Cymru a\u2019r Adran Gwaith a Phensiynau, yn ogystal a\u0302 thynnu sylw at y camau y bydd y Comisiynydd yn eu cymryd i helpu i sicrhau nad yw pobl hy\u0302n yn colli\u2019r cyfle i gael yr holl gymorth ariannol y mae ganddynt hawl iddo."}, {"text_idx": "#000007", "text": "Mae\u2019r gweithredu hwn yn hanfodol gyda bron i 1 person hy\u0302n o bob 5 yng Nghymru yn byw mewn tlodi a\u2019r argyfwng cost byw sy\u2019n golygu bod miloedd yn fwy yn wynebu biliau amhosibl."}, {"text_idx": "#000009", "text": "\u201cNi chafodd oddeutu \u00a3200m o Gredyd Pensiwn ei hawlio yng Nghymru y llynedd \u2013 arian a ddylai fod wedi bod ym mhocedi pobl hy\u0302n a oedd yn byw ar incwm isel."}, {"text_idx": "#000012", "text": "\u201cYn yr adroddiad, rwyf hefyd yn galw am weithredu gan Lywodraeth Cymru a\u2019r Adran Gwaith a Phensiynau i ddefnyddio data\u2019n fwy effeithiol i ganfod pobl hy\u0302n a allai fod ar eu colled a chynnal ymgyrchoedd pellach i godi ymwybyddiaeth ac annog pobl i hawlio."}, {"text_idx": "#000014", "text": "Drwy weithio gyda\u2019n gilydd, gallwn estyn allan at bobl hy\u0302n mewn cymunedau ledled Cymru a gwneud gwahaniaeth cadarnhaol i filoedd o fywydau drwy helpu i sicrhau nad yw pobl hy\u0302n sy\u2019n byw ar yr incwm isaf \u2013 llawer ohonynt ymhlith aelodau mwyaf agored i niwed cymdeithas \u2013 yn colli\u2019r cymorth y mae ganddynt hawl iddo.\u201d"}, {"text_idx": "#000015", "text": "Y Comisiynydd yn gofyn i bobl hy\u0302n rannu eu profiadau o wasanaethau meddygfeydd yng Nghymru"}, {"text_idx": "#000017", "text": "Gyda diffyg toiledau cyhoeddus, bydd llawer o bobl hy\u0302n yng Nghymru yn teimlo eu bod wedi\u2019u heithrio yn ystod penwythnos gw\u0302yl y banc, meddai\u2019r Comisiynydd"}]